ATP30 จากรถ 3 คัน สู่ธุรกิจรถรับส่ง 500 คัน ใน 16 ปี
ถ้าพูดถึงธุรกิจรถรับส่งโดยสารไม่ประจำทางที่อยู่ในตลาดหุ้นของไทย  เชื่อว่าหลายคนต้องนึกถึงบริษัทที่ชื่อว่า “ATP30” หนึ่งในผู้ประกอบธุรกิจรถรับส่งพนักงานในนิคมอุตสาหกรรมรายใหญ่ของไทย  จากจุดเริ่มต้นเมื่อ 16 ปีที่แล้ว  บริษัทมีเพียงแค่รถบัส 1 คัน และรถตู้ 2 คัน สำหรับใช้ทำธุรกิจ   มาวันนี้บริษัทเติบโตจนมีรถโดยสารรับส่งพนักงานกว่า 500 คัน  และเป็นบริษัทที่มีมูลค่าบริษัทกว่า 1,500 ล้านบาท แล้วเส้นทางของ ATP30 ที่ผ่านมา เป็นอย่างไร ? ลงทุนแมนจะเล่าให้ฟัง
29 ธ.ค. 2564

ถ้าพูดถึงธุรกิจรถรับส่งโดยสารไม่ประจำทางที่อยู่ในตลาดหุ้นของไทย 
เชื่อว่าหลายคนต้องนึกถึงบริษัทที่ชื่อว่า “ATP30” หนึ่งในผู้ประกอบธุรกิจรถรับส่งพนักงานในนิคมอุตสาหกรรมรายใหญ่ของไทย
จากจุดเริ่มต้นเมื่อ 16 ปีที่แล้ว 
บริษัทมีเพียงแค่รถบัส 1 คัน และรถตู้ 2 คัน สำหรับใช้ทำธุรกิจ
มาวันนี้บริษัทเติบโตจนมีรถโดยสารรับส่งพนักงานกว่า 500 คัน 
และเป็นบริษัทที่มีมูลค่าบริษัทกว่า 1,500 ล้านบาท
แล้วเส้นทางของ ATP30 ที่ผ่านมา เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ATP30 เดิมมีชื่อว่า บริษัท อมตะทรานสปอร์ต 30 จำกัด ก่อตั้งขึ้นในปี 2548 
โดยธุรกิจของบริษัทคือ ให้บริการรับส่งพนักงานของโรงงานอุตสาหกรรมต่าง ๆ 
ในเขตนิคมอุตสาหกรรมอมตะนคร จังหวัดชลบุรี 
และนิคมอุตสาหกรรมอมตะซิตี้ จังหวัดระยอง
จุดเริ่มต้นคือ คุณปิยะ เตชากูล ซึ่งปัจจุบันเป็นกรรมการผู้จัดการ ATP30 
ได้ลาออกจากการเป็นมนุษย์เงินเดือนเพื่อมาทำธุรกิจเอง โดยเริ่มจากการทำธุรกิจโลจิสติกส์
หลังจากนั้นจึงเริ่มมองหาพันธมิตร โดยเฉพาะผู้ประกอบการธุรกิจนิคมอุตสาหกรรม 
ซึ่งนั่นก็เรียกได้ว่าเป็นจุดเริ่มต้นให้คุณปิยะ รุกเข้าสู่ธุรกิจนี้
ปัจจุบัน รถที่ ATP30 ให้บริการรับส่งพนักงานบริษัทต่าง ๆ นั้นประกอบไปด้วย 2 ส่วนคือ
1. รถโดยสารของ ATP30 เอง
ประกอบไปด้วย รถบัส, รถมินิบัส และไมโครบัส, รถตู้ VIP และรถตู้
ซึ่งรถที่ให้บริการในส่วนนี้ ส่วนใหญ่จะเป็น รถบัส โดย ณ สิ้นเดือนกันยายน บริษัทมีรถในกลุ่มนี้ 446 คัน
2. รถโดยสารร่วมบริการ ซึ่งเป็นรถโดยสารที่ ATP30 นั้นคัดเลือกมา และอยู่ภายใต้การบริหารจัดการของบริษัทเอง
รถที่ให้บริการส่วนใหญ่ในกลุ่มนี้จะเป็น รถตู้ โดย ณ สิ้นเดือนกันยายน บริษัทมีรถในกลุ่มนี้ 69 คัน
ใน 9 เดือนแรกของปี 2564 สัดส่วนรายได้ของบริษัทมาจาก
- รถโดยสารของ ATP30 เอง 89.2%
- รถโดยสารร่วมบริการ 10.8%
 
โดยพื้นที่ให้บริการของบริษัท ส่วนใหญ่จะอยู่ในภาคตะวันออก ซึ่งถือว่าเป็นพื้นที่ที่มีนิคมอุตสาหกรรมตั้งอยู่หลายแห่ง
ข้อมูล ณ สิ้นปี 2563 จำนวนนิคมอุตสาหกรรมในประเทศไทย มีทั้งหมด 60 แห่ง ซึ่ง 36 แห่ง หรือ 60% ตั้งอยู่ในภาคตะวันออก โดยเฉพาะจังหวัดชลบุรีและระยอง
ทีนี้ลองมาดู จำนวนลูกค้าที่ใช้บริการของ ATP30 ซึ่งนับจำนวนเป็นลูกค้าองค์กรหรือโรงงาน
ปี 2561 จำนวนลูกค้า 34 ราย
ปี 2562 จำนวนลูกค้า 39 ราย
ปี 2563 จำนวนลูกค้า 42 ราย
คำถามคือ แล้วธุรกิจรับส่งพนักงานของ ATP30 ยังมีโอกาสเติบโตอีกแค่ไหน ?
ต้องบอกว่า โดยรายได้ของบริษัทนั้น จะมาจากลูกค้ารายเก่าที่ต่อสัญญา รวมทั้งการมองหาลูกค้ารายใหม่ ๆ ในอนาคต
ซึ่งถ้ามาดูตัวเลขในปี 2563 ภายในนิคมอุตสาหกรรมที่ทางบริษัทเป็นผู้ให้บริการนั้น มีจำนวนโรงงานกว่า 2,300 แห่ง ซึ่งถือว่ายังเหลือช่องว่างอีกไม่น้อย เมื่อเทียบกับจำนวนลูกค้าที่บริษัทมี ณ ปัจจุบัน 
และทำให้บริษัทมองว่า ธุรกิจของบริษัทยังมีโอกาสเติบโตได้อีกในอนาคต
อย่างไรก็ตาม นอกเหนือความเสี่ยงในการต่อสัญญา 
ของลูกค้ารายเก่าและการหาลูกค้ารายใหม่เพิ่มเติมแล้ว
การที่ในปัจจุบัน บริษัทใช้รถรับส่งพนักงานที่ใช้น้ำมันดีเซลเป็นเชื้อเพลิง ความเสี่ยงอีกอย่างที่เพิ่มขึ้นมา ก็คือ การเปลี่ยนแปลงของราคาน้ำมัน โดยบริษัทรายงานว่า ต้นทุนราคาน้ำมันนั้น มีสัดส่วนประมาณ 30% หรือเกือบ 1 ใน 3 ของต้นทุนรวม
ซึ่งสำหรับประเด็นดังกล่าว บริษัทก็ได้บริหารความเสี่ยง ตั้งแต่การอบรมพนักงานเรื่องเทคนิคและการใช้ความเร็วในการขับขี่
ที่สำคัญก็คือ สัญญาที่ ATP30 ทำกับลูกค้านั้น มี 2 แบบ และมีสัดส่วนของสัญญาคือ
- ค่าบริการแบบคงที่ 45%
- ค่าบริการผันแปรตามราคาน้ำมัน 55%
รวมทั้งการที่บริษัทสามารถเข้าไปเจรจาต่อรองกับลูกค้าเพื่อปรับเพิ่มค่าบริการได้อีก กรณีที่ราคาน้ำมันเฉลี่ยนั้นปรับเพิ่มขึ้นอย่างมีนัยสำคัญ
รายได้และกำไรของ บริษัท เอทีพี 30 จำกัด (มหาชน)
ปี 2562 รายได้ 459 ล้านบาท กำไร 47 ล้านบาท
ปี 2563 รายได้ 392 ล้านบาท กำไร 29 ล้านบาท
9 เดือนแรก ปี 2564 รายได้ 355 ล้านบาท กำไร 24 ล้านบาท
 
ในปี 2563 ที่ผลประกอบการลดลง ก็เนื่องจากได้รับผลกระทบจากโควิด 19 ทำให้โรงงานบางแห่งปิดตัวลง พนักงานไม่ได้เดินทางไปทำงาน ซึ่งส่งผลกระทบต่อ ATP30 พอสมควร
ก่อนที่ผลประกอบการของบริษัทจะเริ่มฟื้นตัวกลับมาในช่วง 9 เดือนแรกของปีนี้ หลังจากที่สถานการณ์การแพร่ระบาดของโควิด 19 เริ่มปรับตัวดีขึ้น
อีกประเด็นที่น่าสนใจคือ 
เมื่อต้นปีที่ผ่านมา ATP30 ได้ออกและเสนอขายหุ้นเพิ่มทุนให้กับ บริษัท โตโยต้า ทูโช ไทย โฮลดิ้งส์ จำกัด หรือ TTTH ซึ่งปัจจุบัน กลายมาเป็นผู้ถือหุ้นใหญ่ อันดับ 2 ของบริษัท
โดย ATP30 เชื่อว่า TTTH จะสามารถช่วยขยายฐานลูกค้าของบริษัทได้มากขึ้น เพราะว่า TTTH นั้นมีบริษัทในเครืออยู่มาก
ซึ่งก็ต้องติดตามกันต่อไปว่า อนาคตของ ATP30 หลังจากนี้จะเป็นอย่างไรในอนาคต
ปิดท้ายด้วยข้อมูลที่น่าสนใจ 
หลายคนอาจสงสัยและมีคำถามว่าทำไมชื่อของบริษัท ATP30 ถึงต้องมีเลข 30 ต่อท้าย ?
ที่เป็นแบบนี้ก็เพราะว่า เลข 30 ในความหมายของกรมการขนส่งทางบก 
คือ หมวดเลขทะเบียนของรถที่ถูกจัดอยู่ในประเภท รถโดยสารไม่ประจำทางนั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 2 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-แบบ 56-1 ปี 2563, บริษัท เอทีพี 30 จำกัด (มหาชน)
-